《滁上间日阴晴联句》
宋代·刁绎

阴晴淮海气何殊，一昔风光互惨舒。
大块养春裨造化，繁云间日蔽居诸。
暖回沙碛催来雁，寒彻冰池怯上鱼。
山色晦明如代谢，花枝凉曝似相于。
朝暾忽荡川原净，夕翳还笼井落疏。
快适得朋酾醁酒，困眠无兴读残书。
虹霞灼灼飞琳馆，烟霭濛濛袭隼旟。
定与物情均燥湿，殆非星好有盈虚。
连空雪意迷高柳，绕舍阳和坼嫩蔬。
林外昏鸦啼野尽，城头新月上帘初。